# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Y Grŵp Cynghori Gweinidogol ar Berfformiad a Chynhyrchiant** |
| **DYDDIAD** | **01 Hydref 2024** |
| **GAN** | **Jeremy Miles AS, Ysgrifennydd y Cabinet dros Iechyd a Gofal Cymdeithasol** |

Heddiw, rwy'n cyhoeddi bod aelodau wedi’u penodi i Grŵp Cynghori Gweinidogol allanol ar Berfformiad a Chynhyrchiant y GIG, a fydd yn cynnal adolygiad annibynnol o'r trefniadau presennol sydd ar waith i gefnogi gwelliannau yn GIG Cymru.

Mae hwn yn grŵp o unigolion sydd ag arbenigedd cenedlaethol a rhyngwladol yn eu priod feysydd a fydd yn ein cefnogi yn ein gwaith i leihau amseroedd aros hir.

Bydd yn gweithredu'n annibynnol ar y GIG yng Nghymru a, drwy ei aelodaeth, bydd yn rhoi sicrwydd allanol imi ar effeithiolrwydd y trefniadau presennol sy'n anelu at wella perfformiad a chynhyrchiant ar draws y GIG. Bydd hefyd yn cynnig safbwyntiau ar sut y gellid cryfhau'r trefniadau hyn i wella perfformiad a chynhyrchiant ymhellach.

Bydd yn canolbwyntio’n benodol ar ofal a gynlluniwyd, perfformiad canser a lleihau'r amseroedd aros hiraf, yn ogystal ag edrych ar raglenni presennol i wella gofal argyfwng a gofal brys yng Nghymru.

Mae'n bleser gennyf gyhoeddi bod yr aelodau canlynol wedi’u penodi:

**Syr David Sloman (Cadeirydd)**

Treuliodd Syr David ei yrfa o 40 mlynedd ym maes rheoli gofal iechyd. Cafodd ei urddo'n farchog yn 2017 am ei wasanaethau i'r GIG. Ef oedd Prif Swyddog Gweithredu GIG Lloegr o fis Rhagfyr 2021 tan ei ymddeoliad ym mis Medi 2023.

**Yr Athro Tim Briggs (Aelod)**

Llawfeddyg orthopedig ymgynghorol yw Tim ac fe'i penodwyd yn Gyfarwyddwr Cenedlaethol Gwelliant Clinigol ac Adfer Gofal a Gynlluniwyd GIG Lloegr ym mis Tachwedd 2022. Mae'n gadeirydd y rhaglen Gwneud Pethau'n Iawn y Tro Cyntaf (GIRFT) ac mae wedi goruchwylio’r gwaith o gyflwyno’r rhaglen hon yng Nghymru, Gogledd Iwerddon ac Awstralia ar draws nifer o arbenigeddau. Tim yw cadeirydd ac arweinydd cenedlaethol Cynghrair Gofal Iechyd Cyfamod y Cyn-filwyr ac mae’n Gyrnol Anrhydeddus Ysbyty Maes (Canolbarth Lloegr) 202 yng Nghorfflu Meddygol Brenhinol y Fyddin. Fe’i gwnaed yn Gadlywydd Urdd Ardderchocaf yr Ymerodraeth Brydeinig (CBE) yn Rhestr Anrhydeddau'r Flwyddyn Newydd 2018 am ei wasanaethau i'r proffesiwn llawfeddygol.

**Yr Athro Sally Lewis (Aelod)**

Mae Sally yn gyn-feddyg teulu ac yn gyn-gyfarwyddwr Canolfan Gwerth Mewn Iechyd Cymru. Mae hi bellach yn siaradwr rhyngwladol ac yn gynghorydd strategol ar y cysyniad o werth mewn gofal iechyd.

**Yr Athro Marcus Longley (Aelod)**

Law yn llaw â bod yn academydd ym maes polisi iechyd, mae Marcus wedi gweithio yn y GIG ers dros 40 mlynedd. Bu'n gyfarwyddwr Sefydliad Iechyd a Gofal Cymdeithasol Cymru ym Mhrifysgol De Cymru am flynyddoedd lawer (lle mae bellach yn Athro Emeritws ym maes Polisi Iechyd). Bu hefyd yn gadeirydd ac yn is-gadeirydd ar gyfer rhai o fyrddau iechyd Cymru. Ar hyn o bryd, mae'n Ddirprwy Gadeirydd Awdurdod Safonau Proffesiynol y DU ar gyfer Iechyd a Gofal Cymdeithasol.

**Adam Roberts (Aelod)**

Mae Adam Roberts wedi gweithio mewn swyddi uwch ar draws GIG Lloegr. Ei swydd bresennol yno yw’r Cyfarwyddwr Mewnwelediad Gweithredol Gofal Brys a Gofal Argyfwng. Mae ganddo brofiad helaeth o ddatblygu polisïau cenedlaethol i wella canlyniadau i gleifion, a rheoli pwysau gweithredol amser real. Cyhoeddodd weithiau dylanwadol ym maes iechyd a gofal yn ystod ei gyfnod yn gweithio yn Ymddiriedolaeth Nuffield a The Health Foundation. Mae'r rhain yn ymdrin â phynciau fel ysgogwyr perfformiad a chynhyrchiant ar gyfer gwasanaethau'r GIG; ac amcanestyniadau o bwysau ariannol y GIG yng Nghymru a Lloegr.

**Ed Rose (Aelod)**

Bu Ed Rose yn gyfarwyddwr cyflawni ar gyfer Rhaglen Ganser Genedlaethol GIG Lloegr rhwng 2021 a 2024. Roedd yn gyfrifol am weithredu ystod o raglenni diagnosis cynnar ac adfer perfformiad yn dilyn pandemig Covid-19. Bu hefyd yn gyfarwyddwr GIG Lloegr ar gyfer gofal a gynlluniwyd, canser a diagnosteg rhwng 2023 a 2024. Roedd Ed yn gynghorydd i Simon Stevens, prif weithredwr GIG Lloegr, rhwng 2015 a 2018. Cyn hyn, bu'n gweithio yn uned weithredu'r Prif Weinidog o dan y llywodraeth glymblaid. Dechreuodd ei yrfa ym maes rheoli ysbytai a bu’n gweithio mewn rolau gweithredol amrywiol yn y GIG, gan gynnwys datblygu canolfan therapi paladrau protonau gyntaf y DU yn Ysbytai Coleg Prifysgol Llundain a rheoli gwasanaethau acíwt yn Barts ac Ymddiriedolaeth GIG Llundain.

**Dr Tara Sood (Aelod)**

Hyfforddodd Dr Sood ym Mhrifysgol Bryste ac mae’n ymgynghorydd Meddygaeth Frys yn y Royal Free Hospital ers dros 15 mlynedd. Yn ogystal â bod yn glinigydd rheng flaen, mae hi wedi cadeirio grŵp diddordeb arbennig y Coleg Brenhinol Meddygaeth Frys ar gyfer gofal argyfwng yr un diwrnod. Ar hyn o bryd, mae'n un o Ymgynghorwyr Arbenigedd Cenedlaethol GIG Lloegr, a hynny ar gyfer Gofal Argyfwng yr Un Diwrnod ac mae wedi cyfrannu at ddatblygu polisïau a strategaeth a'r fframwaith ar gyfer darparu’r math hwn o ofal yn Lloegr.

**Syr Paul Williams (Aelod)**

Mae Syr Paul wedi bod yn brif weithredwr mewn tair ymddiriedolaeth GIG ac ar gyfer GIG Cymru yn ogystal ag yn gyfarwyddwr cyffredinol iechyd a gwasanaethau cymdeithasol yn Llywodraeth Cymru. Wedi iddo ymddeol o GIG Cymru, fe'i penodwyd yn aelod o Gomisiwn Bevan, yn gyfarwyddwr anweithredol ar gyfer Cyfoeth Naturiol Cymru, yn aelod o'r Bwrdd Cynghori Gweinidogol ar yr Economi, Trafnidiaeth a Gwyddoniaeth, yn gadeirydd y Panel Cynghorol Defnyddwyr Trafnidiaeth Gyhoeddus, yn aelod o'r Comisiwn Cwmnïau Cydfuddiannol a Chydweithredol, ac yn gadeirydd y Comisiwn ar Lywodraethu a Darparu Gwasanaethau Cyhoeddus.

Mae'r grŵp yn cynnig profiad helaeth o ystod o wasanaethau iechyd cenedlaethol eraill. Bydd yn cyfarfod am y tro cyntaf ym mis Hydref 2024 ac yn rhoi cyngor imi erbyn 31 Mawrth 2025.